KIRJALLINEN KYSYMYS E-2556/02 esittäjä(t): Toine Manders (ELDR) komissiolle. Ulkomaiset opiskelijat Isossa Britanniassa.



Virallinen lehti nro 052 E , 06/03/2003 s. 0184 - 0184



KIRJALLINEN KYSYMYS E-2556/02 esittäjä(t): Toine Manders (ELDR) komissiolle (13. syyskuuta 2002) Aihe: Ulkomaiset opiskelijat Isossa Britanniassa Käytännön elämästä kantautuu tietoja, joiden mukaan Britannian opetusalan lainsäädännön uudet määräykset(1) voivat olla hyvin epäedulliset sekä opetuslaitosten että ulkomaisten opiskelijoiden ja heitä välittävien tahojen kannalta. Uusi toimenpidekokonaisuus pitää sisällään sen, että viranomaiset eivät enää myönnä tukea niille Britannian korkeakoulujen ja yliopistojen (ulkomaisille) opiskelijoille, jotka ovat ilmoittautuneet opiskelijoiksi (ulkomaisten) neuvonta- ja välitystoimistojen kautta. Vielä viime vuonna tukea jaettiin ja yhä edelleen sitä myönnetään laitoksiin suoraan ilmoittautuville EU-valtioiden opiskelijoille. Tästä syystä on Britannian korkeakoulujen ja yliopistojen nyt perittävä neuvonta- ja välitystoimistojen kautta tulevilta opiskelijoilta huomattavasti korkeampia maksuja, mikä tekee kyseisten tahojen kautta ilmoittautumisen epäedullisemmaksi vaihtoehdoksi uusille opiskelijoille. Minun näkemykseni mukaan näillä säännöksillä syrjitään niitä EU-kansalaisia, jotka haluavat opiskella Isossa-Britanniassa, mutta jotka ovat valintoja tehdessään eri syistä enemmän tai vähemmän riippuvaisia välittäjien palveluista. Olen lisäksi sitä mieltä, että edellä mainittu käytäntö on vastoin perustamissopimuksen 149 artiklaa, jonka mukaan yhteisön on myötävaikutettava koulutuksen kehittämiseen rohkaisemalla jäsenvaltioiden välistä yhteistyötä. 1. Onko komissio tietoinen Britanniassa käyttöön otetusta edellä esitetystä uudesta sääntelystä? 2. Katsooko komissio, että kyseisen lainsäädännön edellä kuvatut seuraukset ovat vastoin perustamissopimuksen 149 artiklaa ja syrjimättömyyden periaatteita? 3. Aikooko komissio ryhtyä toimiin edellä kuvatun tilanteen johdosta kyseisten Britanniassa sovellettujen määräysten syrjivän luonteen poistamiseksi, pitäen mielessä sen suuren painoarvon, jonka EU antoi koulutukselle Lissabonin prosessissa? (1) Asiaa koskevat määräykset löytyvät asiakirjasta Guidance on Further Education Funding, Eligibility and Rates 2001/2002, jonka on The Learning and Skills Council -neuvoston puolesta laatinut The Further Education Funding Council -neuvosto. Viviane Redingin komission puolesta antama vastaus (23. lokakuuta 2002) 1. Komissio on tietoinen Yhdistyneen kuningaskunnan uudesta lainsäädännöstä. 2. Saatavilla olevien tietojen mukaan opiskelijoiden hankkiminen neuvonta- ja välitystoimistojen kautta koskee lähinnä yhteisön ulkopuolisista maista tulevia opiskelijoita. Kaikki EU-valtioista tulevat opiskelijat voivat ottaa suoraan yhteyttä Yhdistyneen kuningaskunnan korkeakouluihin. Komissiolla ei tässä vaiheessa ole näyttöä kyseisen toimenpiteen aikaansaamasta syrjinnästä, eikä Yhdistyneen kuningaskunnan lainsäädäntö komission mielestä riko EY:n perustamissopimuksen 149 artiklassa määrättyjä periaatteita sillä tavalla, että se voisi estää yhteistyön kehittämisen jäsenvaltioiden kesken koulutusalalla. Olisi hyödyllistä, jos arvoisa parlamentin jäsen voisi toimittaa esimerkkejä EU-valtioiden kansalaisten syrjinnästä tämän uuden säännöksen seurauksena. 3. Komissiolla ei ole syytä ryhtyä mihinkään toimiin tässä vaiheessa.